Vilnius, 2022 m. vasario 4 d.

**Visose „Lidl“ parduotuvėse įsigalios pirkėjų srautų reguliavimas**

**Nuo šeštadienio, vasario 5 d., Vyriausybės sprendimu, visoje šalyje stabdomas galimybių paso veikimas. Šis pasikeitimas palies ir prekybos sektorių bei apsipirkimo vietas, kuriose nuo šeštadienio galimybių pasas nebebus reikalaujamas, tačiau įvedamas pirkėjų srautų ribojimas, užtikrinant 15 kv. m ploto vienam pirkėjui. Šie pasikeitimai nuo šeštadienio įsigalios ir visose „Lidl“ parduotuvėse.**

„Nuo vasario 5 d., visose „Lidl“ parduotuvėse bus ribojami pirkėjų srautai, juos prie parduotuvių įėjimo reguliuos apsaugos darbuotojai. Per visą pandemijos laikotarpį jau sukaupėme daug patirties reguliuojant pirkėjų srautus ir užtikrinant patogų bei saugų apsipirkimą, tad visus reikalavimus įgyvendinsime laiku ir stengsimės, kad pirkėjams tai nesukeltų nepatogumų. Visose parduotuvėse ir toliau bus laikomasi kitų koronaviruso prevencijos reikalavimų, kad tiek personalui, tiek ir pirkėjams būtų užtikrinta saugi apsipirkimo aplinka“, – sako „Lidl Lietuva“ korporatyvinių reikalų ir komunikacijos departamento vadovas Valdas Lopeta.

Prekybos tinklas taip pat primena galiojančias saugaus apsipirkimo taisykles. Visose parduotuvėse apsauginės medicininės veido kaukės arba respiratoriai išlieka privalomi, taip pat ir toliau prašoma laikytis saugaus 2 metrų atstumo, dezinfekuoti rankas, šviežių kepinių skyriuje mūvėti apsaugines vienkartines pirštines. Visose „Lidl“ parduotuvėse ir toliau bus dezinfekuojami įvairūs parduotuvės paviršiai, išliks saugaus atstumo žymėjimas prie kasų. Šiuo metu 90-100 proc. „Lidl Lietuva“ įmonės darbuotojų yra pasiskiepiję.

Planuojantiems pirkinius ir norintiems išvengti susibūrimų, „Lidl“ primena, jog dauguma parduotuvių dirba nuo 7 iki 22 val., o septynios „Lidl“ parduotuvės pirkėjų laukia nuo 7 iki 23 val. Tokiu darbo grafiku dirba penkios parduotuvės Vilniuje (Kalvarijų g. 180, Žemaitės g. 16, Rinktinės g. 60, Nidos g. 1, Ukmergės g. 256), taip pat po vieną parduotuvę Kaune (Jonavos g. 40) ir Klaipėdoje (Liepojos g. 3).

Šiuo metu šalyje iš viso veikia 60 „Lidl“ prekybos tinklo parduotuvių 24-uose šalies miestuose – Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose, Visagine, Šilutėje, Radviliškyje, Vilkaviškyje, Druskininkuose bei Rokiškyje.

**Daugiau informacijos:**
Lina Skersytė
Korporatyvinių reikalų ir komunikacijos departamentas
UAB „Lidl Lietuva“
Tel. +370 5 267 3228, mob. tel. +370 680 53556
lina.skersyte@lidl.lt